b'\n_START_ARTICLE_\nConstantin Olteanu\n_START_SECTION_\nBiografie\n_START_PARAGRAPH_\nConstantin Olteanu s-a n\xc4\x83scut la data de 5 iulie 1928, \xc3\xaen comuna Vulcana-Pandele (jude\xc8\x9bul D\xc3\xa2mbovi\xc8\x9ba). A absolvit \xc8\x98coala de Ofi\xc8\x9beri Activi de la Ineu la data de 30 decembrie 1949, cu gradul de locotenent._NEWLINE_A absolvit \xc3\xaen anul 1956 cu \xe2\x80\x9cDiplom\xc4\x83 de merit\xe2\x80\x9d Academia Militar\xc4\x83 din Bucure\xc8\x99ti, iar \xc3\xaen 1959 a ob\xc8\x9binut licen\xc8\x9ba \xc3\xaen istorie \xc3\xaen urma absolvirii Facult\xc4\x83\xc8\x9bii de Istorie din cadrul Universit\xc4\x83\xc8\x9bii Bucure\xc8\x99ti. A ob\xc8\x9binut titlul \xc8\x99tiin\xc8\x9bific de doctor \xc3\xaen \xc8\x99tiin\xc8\x9be istorice \xc3\xaen anul 1964. Constantin Olteanu a parcurs pe r\xc3\xa2nd treptele ierarhiei militare, desf\xc4\x83\xc8\x99ur\xc3\xa2nd o ampl\xc4\x83 activitate didactic\xc4\x83 \xc8\x99i de instruc\xc8\x9bie._NEWLINE_\xc3\x8en anul 1971 avea gradul de general-maior. \xc3\x8en anii \'70, generalul Olteanu s-a ocupat de epurarea armatei rom\xc3\xa2ne de ofi\xc8\x9berii cu studii \xc3\xaen URSS, indiferent dac\xc4\x83 ace\xc8\x99tia erau sau nu recruta\xc8\x9bi de c\xc4\x83tre KGB. Aceast\xc4\x83 opera\xc8\x9biune s-a desf\xc4\x83\xc8\x99urat treptat \xc8\x99i a fost un \xe2\x80\x9cproces delicat\xe2\x80\x9d, c\xc3\xa2nd militari cu importante func\xc8\x9bii de comand\xc4\x83 \xc8\x99i decizie, dar cu studii la Moscova au trebuit sco\xc8\x99i de la comanda unit\xc4\x83\xc8\x9bilor combatante, f\xc4\x83r\xc4\x83 a le provoca o reac\xc8\x9bie de frond\xc4\x83, dar \xc8\x99i f\xc4\x83r\xc4\x83 a irita Moscova. \xc3\x8en anul 1979, a fost numit \xc8\x99ef al Statului Major Central al G\xc4\x83rzilor Patriotice \xc8\x99i, \xc3\xaen acela\xc8\x99i timp, \xc8\x99i consilier militar al lui Nicolae Ceau\xc8\x99escu._NEWLINE_\xc3\x8en perioada 29 martie 1980 - 16 decembrie 1985, generalul-locotenent Constantin Olteanu a \xc3\xaendeplinit func\xc8\x9bia de ministru al ap\xc4\x83r\xc4\x83rii na\xc8\x9bionale. \xc3\x8en aceast\xc4\x83 perioad\xc4\x83 a fost avansat la gradul de general-colonel._NEWLINE_\xc3\x8en anul 1985 a fost numit \xc3\xaen func\xc8\x9bia de prim-secretar \xc8\x99i Primar General al Bucure\xc8\x99tiului, pe care a \xc3\xaendeplinit-o p\xc3\xa2n\xc4\x83 \xc3\xaen 1988. Olteanu \xc3\xae\xc8\x99i aminte\xc8\x99te c\xc4\x83 Nicolae Ceau\xc8\x99escu tocmai venise dintr-o vizit\xc4\x83 \xc3\xaen URSS, l-a chemat la el \xc8\x99i i-a spus: "Mergi pe linie politic\xc4\x83, \xc3\xaen locul lui Pan\xc4\x83, iar \xc3\xaen locul t\xc4\x83u o s\xc4\x83-l punem pe Milea"._NEWLINE_Printre obiectivele realizate \xc3\xaen mandatul s\xc4\x83u de primar, Olteanu men\xc8\x9bioneaz\xc4\x83 modernizarea r\xc3\xa2ului D\xc3\xa2mbovi\xc8\x9ba, continuarea lucr\xc4\x83rilor la metrou, construc\xc8\x9bia de locuin\xc8\x9be \xc8\x99i prelungirea Bulevardului Victoria Socialismului p\xc3\xa2n\xc4\x83 la \xc8\x98oseaua Mihai Bravu._NEWLINE_Apoi, din mai 1988 \xc8\x99i p\xc3\xa2n\xc4\x83 \xc3\xaen decembrie 1989, a fost secretar al CC al PCR, ini\xc8\x9bial pentru propagand\xc4\x83 \xc8\x99i pres\xc4\x83 (20 mai 1988-octombrie 1989), apoi pentru rela\xc8\x9bii externe.\n_START_SECTION_\nActivitatea din perioada Revolu\xc8\x9biei \xc8\x99i ulterioar\xc4\x83\n_START_PARAGRAPH_\nLa data de 18 decembrie 1989, la ora 18.30, a sosit la Ia\xc8\x99i. S-a aflat \xc3\xaen zona Moldovei \xc3\xaen perioada 18-22 decembrie 1989._NEWLINE_Dup\xc4\x83 propriile afirma\xc8\x9bii, "Ca \xc8\x99i al\xc8\x9bi membri ai CPEx, am fost trimis s\xc4\x83 m\xc4\x83 ocup de problemele economice, respectiv de \xc3\xaencheierea planului pe acel an, de aprovizionarea popula\xc8\x9biei, aprovizionarea tehnico-material\xc4\x83 a \xc3\xaentreprinderilor... \xc3\x8en subsidiar ni s-a cerut s\xc4\x83 discut\xc4\x83m cu factorii de conducere ai jude\xc8\x9belor respective \xc8\x99i m\xc4\x83surile indicate de Ceau\xc8\x99escu la teleconferin\xc8\x9ba din seara zilei de 17 decembrie, pentru asigurarea lini\xc8\x99tii \xc8\x99i ordinii publice. (...) Eu nu am fost trimis la Ia\xc8\x99i, precum \xc8\x99i \xc3\xaen celelalte jude\xc8\x9be \xe2\x80\x93 Vaslui, Suceava \xc8\x99i Boto\xc8\x99ani -, cu vreo \xc3\xaemputernicire cu caracter militar, cu toate c\xc4\x83 \xc3\xaenc\xc4\x83 eram general-colonel \xc3\xaen activitate, deci nu aveam calitatea de a da ordine unit\xc4\x83\xc8\x9bilor MApN, MAI, Departamentului Securit\xc4\x83\xc8\x9bii Statului sau G\xc4\x83rzilor Patriotice." _NEWLINE_Dup\xc4\x83 cum afirm\xc4\x83 tot el, aflat \xc3\xaen biroul primului-secretar jude\xc8\x9bean Ia\xc8\x99i \xc8\x99i \xc3\xaentrebat de c\xc4\x83tre locotenent-colonelul Ion Cioar\xc4\x83 - \xc8\x99ef de stat major la Divizia 10 Mecanizat\xc4\x83 \xe2\x80\x9e\xc8\x98tefan cel Mare\xe2\x80\x9d din Ia\xc8\x99i - dac\xc4\x83 se impune \xc3\xaenarmarea militarilor cu muni\xc8\x9bie de r\xc4\x83zboi \xc3\xaempotriva eventualilor demonstran\xc8\x9bilor, "am mai precizat \xe2\x80\x93 erau de fa\xc8\x9b\xc4\x83 mai mul\xc8\x9bi oameni - c\xc4\x83 dac\xc4\x83 vor avea loc demonstra\xc8\x9bii, cumva, strada este a lor, a demonstran\xc8\x9bilor. \xe2\x80\x9eVoi nu interveni\xc8\x9bi cu nimic, am spus. Doar dac\xc4\x83 atac\xc4\x83 obiectivele, dac\xc4\x83 le incendiaz\xc4\x83, atunci e altceva.... Dar pe strad\xc4\x83 nu ave\xc8\x9bi ce face voi cu armele\xe2\x80\x9d._NEWLINE_La data de 22 decembrie 1989, a plecat din Ia\xc8\x99i \xc8\x99i a fost primit \xc3\xaen garnizoana Armatei a II-a, de la Buz\xc4\x83u. Generalul Olteanu a fost arestat \xc8\x99i, la 31 decembrie 1989, a fost adus cu dou\xc4\x83 autoturisme de teren \xc8\x99i escort\xc4\x83 la Centrul de Instruc\xc8\x9bie al Trupelor de Geniu din Bucure\xc8\x99ti, de pe \xc8\x98oseaua Olteni\xc8\x9bei, unitate transformat\xc4\x83 \xc3\xaen \xc3\xaenchisoare._NEWLINE_La data de 11 ianuarie 1990, generalul-colonel Constantin Olteanu a fost trecut \xc3\xaen rezerv\xc4\x83._NEWLINE_A fost inculpat \xc8\x99i condamnat \xc3\xaen Procesul membrilor CPEx (17 septembrie 1990 - 20 aprilie 1992). A fost acuzat \xc3\xaen rechizitoriu c\xc4\x83 a cerut unor unit\xc4\x83\xc8\x9bi militare s\xc4\x83 treac\xc4\x83 la alarm\xc4\x83 de lupt\xc4\x83, dar el a afirmat c\xc4\x83 nu a avut astfel de \xc3\xaens\xc4\x83rcin\xc4\x83ri \xc8\x99i c\xc4\x83 \xc3\xaen acele zile nu a intrat \xc3\xaen nici o unitate militar\xc4\x83. La data de 25 martie 1991, Tribunalul Militar Teritorial Bucure\xc8\x99ti a pronun\xc8\x9bat achitarea sa, care a fost atacat\xc4\x83 ulterior cu recurs extraordinar introdus de procurorul general. \xc3\x8en urma acestui recurs extraordinar, Constantin Olteanu a fost condamnat definitiv la 11 ani \xc8\x99i \xc8\x99ase luni de \xc3\xaenchisoare. La 29 mai 1993, a cerut \xc3\xaentreruperea pedepsei. Cererea a fost examinat\xc4\x83 de Tribunalul Militar Teritorial Bucure\xc8\x99ti, care a decis \xc3\xaentreruperea execut\xc4\x83rii pedepsei pe o perioad\xc4\x83 de 12 luni. \xc3\x8en 1994 a intervenit gra\xc8\x9bierea semnat\xc4\x83 de pre\xc8\x99edintele Rom\xc3\xa2niei, Ion Iliescu._NEWLINE_Dup\xc4\x83 cum afirm\xc4\x83 el, \xe2\x80\x9eam fost condamnat pentru ceea ce am fost, nu pentru ceea ce am f\xc4\x83cut\xe2\x80\x9d.\n_START_SECTION_\nIstoric militar\n_START_PARAGRAPH_\n\xc3\x8en anul 1968, Nicolae Ceau\xc8\x99escu a dispus reabilitarea lui Lucre\xc8\x9biu P\xc4\x83tr\xc4\x83\xc8\x99canu, dar \xc8\x99i a lui \xc8\x98tefan Fori\xc8\x99, ambii victime ale luptei pentru putere din perioada lui Gheorghe Gheorghiu-Dej. Constantin Olteanu, t\xc3\xa2n\xc4\x83r ofi\xc8\x9ber \xc8\x99i istoric militar, a fost numit cu cercetarea \xc8\x99i clarificarea condi\xc8\x9biilor \xc3\xaen care a fost asasinat\xc4\x83 la Oradea mama liderului PCR, \xc8\x98tefan Fori\xc8\x99._NEWLINE_Generalul Olteanu este autorul mai multor studii \xc8\x99i lucr\xc4\x83ri de istorie \xc8\x99i teorie militar\xc4\x83, elaborate \xc3\xaempreun\xc4\x83 cu colective de istorici militari cum ar fi generalul Ilie Ceau\xc8\x99escu. Este membru al Societ\xc4\x83\xc8\x9bii de \xc8\x98tiin\xc8\x9be Istorice din Rom\xc3\xa2nia \xc8\x99i al Consiliului Na\xc8\x9bional al Societ\xc4\x83\xc8\x9bii de \xc8\x98tiin\xc8\x9be Istorice din Rom\xc3\xa2nia. A primit Premiul Academiei Rom\xc3\xa2ne (1976)._NEWLINE_\xc3\x8en ultimii ani fost profesor universitar asociat la Facultatea de Istorie din cadrul Universit\xc4\x83\xc8\x9bii \xe2\x80\x9eSpiru Haret\xe2\x80\x9d din Bucure\xc8\x99ti \xc8\x99i a predat cursurile de Istoria militar\xc4\x83 a rom\xc3\xa2nilor \xc3\xaen secolul XX \xc8\x99i Istoria celui de al doilea r\xc4\x83zboi mondial din 1939-1945.'